Waar Marc hom weer in die Hadassah-hospitaal bevind, gee hy opnuut sy seuntjie in God se hande. Maar hy voel verskeurd tussen sy familie in Israel en sy bekommernis oor sy ma in Suid-Afrika.
Marzanne Leroux-Van der Boon is ’n bekende en bekroonde skrywer wat in Vredehoek, Kaapstad, woon. Sy is veral bekend vir haar liefdesromans – wat allerhande etiese en aktuele kwessies aansny – en het ook ’n passie vir Israel, wat die afgelope paar jaar uitgeloop het op tien gewilde romans wat in daardie land afspeel.
In die skemering herken Marc, op pad na die Kotel vir die Ma’ariv, byna nie sy skoonpa nie. Eers toe hy gaan staan en behoorlik na die figuur op ’n bankie aan die bopunt van die trappe kyk, is hy seker dis hy. Chaim sit ineengedoke daar; die swart hoed laag oor sy voorkop getrek, hoof tussen sy hande gesak. Marc huiwer om na hom te roep omdat hy nie seker is of Chaim dalk bid nie. Hy draai effens weg uit die gedrang wat met die trappe afgaan Kotel toe en wag ’n rukkie.